ananddey/assamese-wiki-corpus huggingface dataset:
ওপ্পানা

ওপ্পানা হৈছে দক্ষিণ ভাৰতৰ কেৰালাৰ মাপিলা (কেৰালাৰ মুছলমান) সম্প্ৰদায়ৰ মাজত সামাজিক মনোৰঞ্জনৰ এক জনপ্ৰিয় ধৰণ, আৰু এয়া সমগ্ৰ কেৰালাত বিশেষকৈ মালাবাৰত প্ৰচলিত। ওপ্পানা শব্দটোৰ উৎপত্তি আৰবী শব্দ "অফনা"ৰ পৰা হোৱা বুলি বিশ্বাস কৰা হয়। ওপ্পানা পৰম্পৰাগতভাৱে বিভিন্ন গুৰুত্বপূৰ্ণ সাংস্কৃতিক অনুষ্ঠানত প্ৰদৰ্শন কৰা হয়, বিশেষকৈ, মাপিলা বিয়াৰ ই এক উপাদান।

সাধাৰণতে বিয়াৰ দিনা সংগীতজ্ঞকে ধৰি প্ৰায় পোন্ধৰজনীয়া মহিলাৰ দলে ওপ্পানাক উপস্থাপন কৰে। সোণৰ অলংকাৰেৰে আবৃত আৰু হাতৰ তলুৱা আৰু ভৰি জেতুকাৰে সজ্জিত কইনাগৰাকী নৃত্যশিল্পী সকলৰ বৃত্তৰ মাজত বহি থাকে। তেওঁক পীটাম (চকী)ত বহি থকা মুখ্য দৰ্শক বুলি ধৰা হয়। তেওঁৰ চাৰিওফালে শিল্পী সকলৰ গায়ন-বায়ন প্ৰদৰ্শিত হয়। গান গাই থাকোঁতে তেওঁলোকে ছন্দময়ভাৱে হাত চাপৰি বজাই ইফালে সিফালে ঘূৰি ঘূৰি নাছে। দুগৰাকী বা তিনিগৰাকী ছোৱালীয়ে গীত আৰম্ভ কৰে আৰু বাকীবোৰে কোৰাছত যোগদান কৰে।

কেতিয়াবা দৰাৰ মনোৰঞ্জনৰ বাবে পুৰুষ সকলেও ওপ্পানা প্ৰদৰ্শন কৰে। সাধাৰণতে দৰা কইনাৰ বাসগৃহলৈ যোৱাৰ ঠিক আগতে য'ত নিকাহ (বিবাহ) হয় বা তেওঁলোক মণিয়াৰাত প্ৰৱেশ কৰাৰ সময়ত এয়া প্ৰদৰ্শন কৰা হয়।

এই পৰিবেশনৰ বাবে হাৰমনিয়াম, তবলা, গঞ্জিৰা আৰু এলাথালম বাদ্যযন্ত্ৰ ব্যৱহাৰ কৰা হয়। এই উপলক্ষে কেৱল মপিলাপাট্টু গোৱা হয়।

ওপ্পানা দুবিধ, এটা হ’ল ওপ্পানা চায়াল আৰু আনটো হ’ল ওপ্পানা মুৰুক্কাম। যেতিয়া ওপ্পানা চায়াল কৰা হয় তেতিয়া তেওঁলোকে হাত চাপৰি নবজাই। চয়ালৰে আৰম্ভ কৰিলে চয়ালৰেই অন্তও পৰিব লাগে।

তথ্যসূত্ৰ

শ্ৰেণী:লোক-নৃত্য
বিজ্ঞান চৰ্চাৰ দোকমোকালিৰ পৰা কুৰি শতিকালৈ

বিজ্ঞান চৰ্চাৰ দোকমোকালিৰ পৰা কুৰি শতিকালৈ হৈছে অসমীয়া ভাষাত ৰচিত জয়ন্তী চুতীয়াৰ এখন বিজ্ঞান ভিত্তিক গ্ৰন্থ।

উদ্ধৃতিসমূহ

সৰ্বসাধাৰণ মানুহে বিজ্ঞান সম্পৰ্কে জানিব খোজাটো এক আন্তৰিক আৰু সৎ প্ৰচেষ্টা; বিশেষকৈ বিজ্ঞান আৰু প্ৰযুক্তিৰ যুগত।
মানৱ সংস্কৃতিৰ ইতিহাসত এৰিষ্ট'টলেই হ'ল দীৰ্ঘকালীন (প্ৰায় দুই সহস্ৰাব্দ ধৰি) কৰ্তৃত্ব বজাই ৰখা দাৰ্শনিক বিজ্ঞানী। তেওঁৰ প্ৰাকৃতিক বিজ্ঞানৰ ধাৰণাবোৰে বিজ্ঞান সমাজত মধ্য যুগলৈকে, বা ৰেনেছাঁ যুগলৈকে আধিপত্য বিস্তাৰ কৰিছিল।
বৈজ্ঞানিক চিন্তা বা দৃষ্টিভংগীৰ বাবে অভিজ্ঞতাৰ বিশেষ প্ৰয়োজন আছে। উদাহৰণ স্বৰূপে এজন মানুহে জুই কেতিয়াও নেদেখাকৈ জুয়ে পোৰে, ই বস্তু নষ্ট কৰে - এনেধৰণৰ কথা শুনি জুইৰ ধাৰণাত তেওঁ সন্তুষ্ট হ'ব নোৱাৰে। কিন্তু জুইত যদি তেওঁৰ হাতখন বা আঙুলি এটা পোৰে সেই অভিজ্ঞতাই যুক্তিক গ্ৰহণযোগ্য কৰি তোলে।
পৃথিৱীৰ এঠাইত ঘটা ঘটনাবোৰ অন্য ঠাইৰ মানুহে নাজানে। বিভিন্ন ঠাইৰ জ্ঞানী মানুহৰ যোগেদি বহু কথা জনা যায়।
এটা জীৱনকালত পৃথিৱীৰ উপৰিভাগৰ পৰিৱৰ্তনবোৰ খুব বেছিকৈ চকুত নপৰে। প্ৰজন্মৰ পাছত প্ৰজন্মৰ সংৰক্ষিত তথ্যবোৰ মিলাই চালে তাৰ প্ৰমাণ পোৱা যায়।
জগত সম্পৰ্কে হোৱা প্ৰতিদিনৰ অভিজ্ঞতাক কিতাপত লিপিবদ্ধ কৰি যোৱাটো সকলোৰে বাবে সম্ভৱ নহয়।

উৎস
ঘাঁচী (মুছলিম)

ঘাঁচী বা ঘাঁচী-পিঞ্জাৰা ভাৰতৰ গুজৰাট আৰু ৰাজস্থান ৰাজ্যত পোৱা এটা মুছলমান সম্প্ৰদায়। পাকিস্তানৰ কৰাচী চহৰতো সামান্য সংখ্যক ঘাঁচী পোৱা যায়।

পাকিস্তানৰ ঘাঁচী

পাকিস্তানৰ কৰাচী চহৰত ঘাঁচীৰ এক বৃহৎ জনগোষ্ঠী আছে। বহুতে ঘাঁচী পাৰাৰ স্থানীয় অঞ্চলত বসতি স্থাপন কৰাৰ লগতে কৰাচীৰ ছাদ্দাৰ চহৰৰ অন্যান্য অংশত বসতি স্থাপন কৰে।

তথ্যসূত্ৰ

শ্ৰেণী:ভাৰতৰ মুছলমান সম্প্ৰদায়
এ জে টি জনসিং

আছিৰ জৱাহৰ থমাছ জনসিং (, ১৪ অক্টোবৰ ১৯৪৫ – ৭ জুন ২০২৪) হ'ল তামিলনাডুৰ এজন ভাৰতীয় মেৰুদণ্ডী প্ৰাণীৰ পৰিৱেশবিদ। জনসিঙে‍ বন্দীপুৰ ৰাষ্ট্ৰীয় উদ্যানৰ ৰাংকুকুৰৰ বিষয়ে‍ কৰা অধ্যয়ন ভাৰতীয় বিজ্ঞানীয়ে মুক্তভাৱে চলা স্তন্যপায়ী প্ৰাণীৰ ওপৰত কৰা প্ৰথমেটাে অধ্যয়ন আছিল।

জীৱনী

জনসিংহৰ জন্ম হৈছিল তামিলনাডুৰ তিৰুনেলভেলী জিলাৰ নাংগুনেৰীত ১৯৪৫ চনত আৰু তাতেই জীৱনৰ প্ৰথম বছৰবোৰ কটাইছিল৷ তাৰ পাছত চেন্নাইৰ মাদ্ৰাজ খ্ৰীষ্টান কলেজত স্নাতক শিক্ষা গ্ৰহণ কৰে। তেওঁ আছিল এজন অগ্ৰণী বন্যপ্ৰাণী বিজ্ঞানী আৰু ভাৰতীয় অৰণ্যত থকা বৃহৎ বন্য স্তন্যপায়ী বিশেষকৈ ৰাংকুকুৰৰ বিষয়ে‍ ক্ষেত্ৰভিত্তিক গৱেষণা কৰা প্ৰথমজন ভাৰতীয়। ১৯৭৬-৭৮ চনৰ ভিতৰত কৰা তেওঁৰ গৱেষণাই বান্দিপুৰ ৰাষ্ট্ৰীয় উদ্যানৰ ৰাংকুকুৰ, অন্যান্য মাংসভোজী আৰু খুৰা থকা প্ৰাণীৰ পৰিৱেশ আৰু চিকাৰৰ সম্পৰ্কৰ ওপৰত গুৰুত্ব আৰোপ কৰিছিল।

শিৱকাশীৰ আয়া নাদৰ জনকী আম্মাল মহাবিদ্যালয়ত অধ্যাপক হিচাপে কিছু সময় কাম কৰাৰ পাছত আৰু ৱাশ্বিংটন, ডি.চি.ৰ স্মিথছ’নিয়ান ইনষ্টিটিউচনত পোষ্ট ডক্টৰেট ফেলো হিচাপে ১৯৮১ চনত তেওঁ ভাৰতলৈ উভতি আহি বম্বে নেচাৰেল হিষ্ট্ৰী ছ’চাইটিৰ সৈতে কাম কৰিবলৈ আৰম্ভ কৰে৷ ১৯৮৫ চনত তেওঁ নতুনকৈ প্ৰতিষ্ঠিত ভাৰতীয় বন্যপ্ৰাণী প্ৰতিষ্ঠান ডেৰাডুনত যোগদান কৰে আৰু তাত তেওঁ বন্যপ্ৰাণী বিজ্ঞান অনুষদৰ মুৰব্বী হয় আৰু ২০০৫ চনত বি‍জ্ঞানগুৰু হিচাপে অৱসৰ গ্ৰহণ কৰে।

জনসিঙে‍ পদ্মশ্ৰী বঁটা লাভ কৰাৰ লগতে এক লাখ ডলাৰৰ এবিএন এএমআৰঅ' বঁটাকে ধৰি অন্যান্য বিভিন্ন বিশিষ্ট বঁটা লাভ কৰিছে৷

২০২৪ চনৰ ৭ জুনত ৭৮ বছৰ বয়সত জনসিঙৰ মৃত্যু হয়।

তথ্যসূত্ৰ

শ্ৰেণী:ভাৰতীয় ব্যক্তি
শ্ৰেণী:মৃত ব্যক্তি
শ্ৰেণী:পৰিৱেশ কৰ্মী
ঢকুৱাখনা নৰ্মাল স্কুল

alt=Normal school dhakuakhana|]
নৰ্মাল স্কুল ঢকুৱাখনা, ঢকুৱাখনা মহকুমাৰ এখন শিক্ষানুষ্ঠান। চাৰি দশকযুৰি এই প্ৰতিষ্ঠানটোৱে ঢকুৱাখনা আৰু ইয়াৰ আশে-পাশে থকা অঞ্চলত শিক্ষাৰ সুবিধা প্ৰদান কৰি আহিছে। ঢকুৱাখনা চহৰৰ নিকটতম চাৰিকৰীয়া নদীৰ পাৰত ঢকুৱাখনা নৰ্মাল স্কুল অৱস্থিত। বিদ্যালয়খনৰ সন্মুখত এখন ৰাজহুৱা খেলপথাৰ আছে, যাক নৰ্মাল স্কুল খেলপথাৰ বুলিও কোৱা হয়।

বিৱৰণ

নৰ্মাল স্কুল ঢকুৱাখনা, লখিমপুৰৰ লগতে সমগ্ৰ অসমৰ শিক্ষক-শিক্ষয়িত্ৰীৰ প্ৰশিক্ষণ ক্ষেত্ৰ। বহু শিক্ষক প্ৰশিক্ষাৰ্থীয়ে এই বিদ্যালয়ত প্ৰশিক্ষণ গ্ৰহণ কৰি অসমৰ বিভিন্ন অঞ্চলৰ প্ৰাথমিক তথা মাধ্যমিক বিদ্যালয়ত শিক্ষকতা কৰি আছে।
alt=Normal school dhakuakhana|]
শেহতীয়া বছৰবোৰত বিশেষকৈ ২০১৮ আৰু ২০১৯ চনত শিক্ষকতাৰ পদৰ বাবে আবেদন কৰাৰ ক্ষেত্ৰত প্ৰশিক্ষণ বাধ্যতামূলক কৰি দিয়াৰ ফলত হাজাৰ হাজাৰ প্ৰশিক্ষাৰ্থীয়ে এই বিদ্যালয়ত নামভৰ্তি কৰা দেখা গৈছিল। বৰ্তমান অসম ৰাজ্যিক শিক্ষা গৱেষণা প্ৰতিষ্ঠানৰ অন্তৰ্গত নৰ্মাল স্কুল ঢকুৱাখনাত ডি.এল.এড কাৰ্যসূচীত ১০০জন প্ৰশিক্ষাৰ্থীয়ে নামভৰ্তি কৰি প্ৰশিক্ষণ গ্ৰহণ কৰি আছে। এই ডিপ্লমাৰ সময়সীমা দুবছৰ। মুঠ চাৰিটা ছেমিষ্টাৰ। D.El.Ed পাঠ্যক্ৰমত নামভৰ্তিৰ বাবে ৰাজ্যিক শিক্ষা গৱেষণা আৰু প্ৰশিক্ষণ পৰিষদে অনুষ্ঠিত কৰা PET পৰীক্ষাত উত্তীৰ্ণ হোৱাটো বাঞ্ছনীয়।

তথ্য সংগ্ৰহ

শ্ৰেণী:অসমৰ শৈক্ষিক প্ৰতিষ্ঠান
মেষ্টেক্টমী

মেষ্টেক্টমী হৈছে এটা বা দুয়োটা স্তন অস্ত্ৰোপচাৰৰ দ্বাৰা আংশিকভাৱে বা সম্পূৰ্ণৰূপে আঁতৰাই পেলোৱাৰ চিকিৎসাৰ পদ্ধতি। সাধাৰণতে স্তন কেন্সাৰৰ চিকিৎসাৰ বাবে মেষ্টেক্টমী কৰা হয়। কিছুমান ক্ষেত্ৰত স্তন কেন্সাৰৰ অধিক আশংকা থকা বুলি বিশ্বাস কৰা মহিলাসকলে প্ৰতিৰোধমূলক ব্যৱস্থা হিচাপেও এই অস্ত্ৰোপচাৰ কৰে। হিজৰা পুৰুষে লিংগ নিশ্চিত কৰা অস্ত্ৰোপচাৰ হিচাপেও মেষ্টেক্টমী কৰা দেখা যায়।

পাৰ্শ্বক্ৰিয়া

অস্ত্ৰোপচাৰৰ পিছৰ বিষ আৰু বুকু আৰু/বা স্তন(সমূহ)ৰ আকৃতিৰ স্পষ্ট পৰিৱৰ্তনৰ বাহিৰেও, মেষ্টেক্টমীৰ সম্ভাৱ্য পাৰ্শ্বক্ৰিয়াসমূহৰ ভিতৰত ঘাঁ, ছিদ্ৰৰ স্থান হিচাপে দাগযুক্ত কলা, হ্ৰস্বম্যাদী ফুলা, ফেণ্টম স্তন বিষ (স্তন বা আঁতৰোৱা কলাত বিষ), ঘাঁৰ সংক্ৰমণ বা ৰক্তক্ষৰণ, হেমাট'মা (ঘাঁত তেজ জমা হোৱা), আৰু চেৰ'মা (ঘাঁত স্বচ্ছ তৰল পদাৰ্থ জমা হোৱা)। যদি লিম্ফ ন’ডবোৰো আঁতৰাই পেলোৱা হয় তেন্তে অতিৰিক্ত পাৰ্শ্বক্ৰিয়া যেনে লিম্ফেডিমা (লিম্ফ ন’ডবোৰ ফুলা) হ’ব পাৰে।স্তন কেন্সাৰ অস্ত্ৰোপচাৰৰ পিছত অন্যান্য অংগৰ সমস্যা যেনে কান্ধ আৰু বাহুৰ বিষ, দুৰ্বলতা আৰু গতিবিধি নিষিদ্ধ হোৱা আদি পাৰ্শ্বক্ৰিয়া দেখা যায়। ব্ৰিটেইনৰ এক গৱেষণাৰ মতে অস্ত্ৰোপচাৰৰ পিছত ব্যায়ামৰ কাৰ্যসূচীয়ে এই অংগৰ বষৰ সমস্যা হ্ৰাস কৰিব পাৰে।

ইতিহাস

লক্ষণযুক্ত সংক্ৰমণ আঁতৰোৱাৰ বাবে স্তনৰ অস্ত্ৰোপচাৰ আৰম্ভণি খ্ৰীষ্টপূৰ্ব ৩০০০ চনৰ পৰাই এডউইন স্মিথৰ পেপিৰাছত নথিভুক্ত কৰা দেখা যায়। প্ৰাৰম্ভিক পৰ্যায়ত স্তন টিউমাৰ জ্বলাই (ক’টেৰাইজ) দিয়া হৈছিল। যদিও ১২৯৬ চনলৈকে বৰ্ণনা কৰা হোৱা নাছিল, তথাপিও প্ৰথম শতিকাৰ সময়ছোৱাত আলেকজেণ্ড্ৰিয়াৰ লিঅ’নাইডে টিউমাৰ সম্পূৰ্ণৰূপে আঁতৰাই পেলাইছিল।আন অস্ত্ৰোপচাৰ বিশেষজ্ঞসকলে টিউমাৰটো সম্পূৰ্ণৰূপে আঁতৰাব পাৰিলেহে ক’টেৰাইজেচনৰ পৰামৰ্শ দিছিল; অন্যথা অস্ত্ৰোপচাৰ এৰাই চলাটো বাঞ্ছনীয় বুলি কোৱা হৈছিল। ১৩৬৩ চনত ডিচাউলিকে পোষকতা কৰে স্তন কেন্সাৰৰ ৰক্ষণশীল চিকিৎসা।

তথ্য সংগ্ৰহ

শ্ৰেণী:চিকিৎসা পদ্ধতি
শ্ৰেণী:কৰ্কট ৰোগ
লিঅ'নাৰ্ড' দা ভিন্সি

লিঅ’নাৰ্ড’ দা ভিন্সি বা লিঅ’নাৰ্ড’ দি চেৰ পিয়েৰ’ দা ভিন্সি (; ১৫ এপ্ৰিল ১৪৫২ – ২ মে' ১৫১৯) আছিল ইটালীয়ান নৱজাগৰণ যুগৰ এজন বহুমুখী প্ৰতিভাৰ ব্যক্তি; একাধাৰে চিত্ৰশিল্পী, ভাস্কৰ্যবিদ, স্থপতিবিদ, সঙ্গীতজ্ঞ, বিজ্ঞানী, গণিতজ্ঞ, অভিযন্তা, উদ্ভাৱক, শৰীৰ-বিজ্ঞানী, ভূ-বিজ্ঞানী, উদ্ভিদ বিশেষজ্ঞ আৰু লেখক। "জিনিয়াছ" আখ্যা পোৱা এইজন ব্যক্তিয়ে সম্ভৱ সমসাময়িক আন সকলো ব্যক্তিতকৈ বেছি নৱজাগৰণৰ মানৱতাবাদী আদৰ্শক দাঙি ধৰিছিল। লিঅ’নাৰ্ড’ক প্ৰায়েই "অদম্য অনুসন্ধিৎসু মন" আৰু "অসম্ভৱ কল্পনাশক্তি" সমৃদ্ধ বহুমুখী দক্ষতাৰ প্ৰতিভূৰূপে অভিহিত কৰা হয়। তেওঁক সৰ্বকালৰ এজন মহান চিত্ৰশিল্পী হিচাপে আৰু সম্ভৱতঃ বিভিন্ন ক্ষেত্ৰত অৱদান আগবঢ়োৱা সকলোতকৈ প্ৰতিভাশালী ব্যক্তি হিচাপে গণ্য কৰা হয়।

উদ্ধৃতিসমূহ

অন্তিম সময়ত প্ৰতিৰোধ কৰাতকৈ আৰম্ভণিতে কৰাই সহজ।
এটা ধুনীয়া শৰীৰৰ নাশ হয়, কিন্তু এক শিল্প কৃতি অবিনশ্বৰ।
চিত্ৰাংকন হৈছে কবিতা যাক দেখা যায় আৰু শুনা নাযায়, আৰু কবিতা হৈছে এক চিত্ৰ যাক শুনা যায় কিন্তু দেখা নাযায়। এই দুই কলাই, আপুনি এইসমূহক কবিতা বা চিত্ৰকলা দুয়োটা বুলিব পাৰে, ইয়াত বুদ্ধিমত্তালৈ প্ৰৱেশ কৰা সংজ্ঞাৰ সালসলনি কৰিছে।
সেই প্ৰতিকৃতিয়েই সৰ্বোৎকৃষ্ট, য’ত ফুটি উঠে অভ্যন্তৰৰ অনুভূতিৰ প্ৰতিফলন৷
ধৈৰ্যহীনতাই মূৰ্খামিৰ জননী আৰু সি বাস কৰে ক্ষুদ্ৰতাত৷
যিসকলে আলোচনাকালত নানা লেখকৰ উদ্ধৃতি দিয়ে, তেওঁলোকে নিজৰ স্মৃতিহে ব্যৱহাৰ কৰে, নিজৰ বুদ্ধিবৃত্তি জ্ঞানৰ ব্যৱহাৰ নকৰে৷
মোৰ বাবে বিজ্ঞানৰ সেইবোৰ তথ্য নিৰৰ্থক আৰু ভ্ৰান্তিৰে পূৰ্ণ যিবিলাক সম্মুখ অভিজ্ঞতাৰ দ্বাৰা বা আমাৰ পঞ্চ ইন্দ্ৰিয়ৰ কোনোবা এবিধৰ প্ৰত্যক্ষ সংস্পৰ্শৰ দ্বাৰা আহৰিত নহয়৷
জীৱনটো কেনেকৈ যাপন কৰিব লাগে, সেই কথা শিকি থকাৰ লগতে কেনেকৈ মৰিব লাগে, সেই কথাও মানুহে শিকি থাকিব লাগে।
যেনেকৈ ব্যৱহাৰ কৰি নাথাকিলে লোৰ হাথিয়াৰত মামৰে ধৰে,আবদ্ধ পানীত পচন উঠে , বা পানী ঠাণ্ডা হ'লে বৰফলৈ ৰূপান্তৰিত হয়, তেনেকৈ ব্যৱহাৰ কৰি নাথাকিলে আমাৰ বুদ্ধিমত্তাও হ্ৰাস পায়।
"মই আশ্চৰ্য ঘটনা ঘটাব খোজোঁ।"
যিজন মানুহে দৃষ্টিশক্তি হেৰুৱাই পেলাইছে তেওঁ মহাবিশ্বক উপলব্ধিৰ ক্ষমতা হেৰুৱাইছে। এয়া কৱৰস্থলীত জীৱন্তে সমাধিষ্ঠ হোৱাৰ নিচিনা কথা।

উৎস

Category:চিত্ৰশিল্পী
Category:বিজ্ঞানী

বাহ্যিক সংযোগ

Leonardo da Vinci on the Project Gutenberg website (search query):
The Notebooks of Leonardo Da Vinci (in English, only text, no drawings)
Brockwell, Maurice Walter, Leonardo Da Vinci, illustrated version available (HTML), E-text N° 7785
Alternative views on Leonardo da Vinci
Leonardo da Vinci on the web page of the Italian National Museum of Science and Technology Leonardo da Vinci
Some digitized notebook pages with explanations from the British Library (Macromedia Shockwave format, slowly working)
BBC Leonardo homepage
Analysis of Leonardo's paintings and their riddles - in the context of Dan Brown's novel The Da Vinci Code
Leonardo's Horse
Leonardo da Vinci, Master Draftsman
Drawings of Leonardo Da Vinci
Web Gallery of Art
Leonardo and the Renaissance engineers from Institute and Museum of the History of Science
Leonardo's artworks now visible in Milan
International Vegetarian Union - about Leonardo's vegetarianism and his stance to animals.
Category:মৃত ব্যক্তি
শ্ৰেণী:ইটালীৰ ব্যক্তি
শ্ৰেণী:সঙ্গীতজ্ঞ
শ্ৰেণী:গণিতজ্ঞ
শ্ৰেণী:উদ্ভাৱক
শ্ৰেণী:অভিযন্তা
শ্ৰেণী:লেখক
জীনত আব্দুল্লাহ চান্নাহ

জীনত আব্দুল্লাহ চান্নাহ (ইংৰাজী: Zeenat Abdullah Channah; ৪ জানুৱাৰী ১৯১৯ — ১২ জুলাই ১৯৭৪) পাকিস্তানৰ সিন্ধু প্ৰদেশৰ এগৰাকী শিক্ষাবিদ আৰু লেখিকা আছিল। ১৯৪৭ চনৰ ভাৰত বিভাজনৰ পিছত সিন্ধী কাহিনী লিখা তেওঁ প্ৰথমগৰাকী মহিলা লেখিকাৰ ভিতৰত অন্যতম আছিল। জীনত চান্নাহে মাহেকীয়া আলোচনী 'মাৰ্ভী'ৰ সম্পাদিকা হিচাপে সেৱা আগবঢ়াইছিল। তেওঁ গ্ৰাম্য সিন্ধুৰ অভিভাৱকসকলক নিজৰ কন্যাক শিক্ষিত কৰিবলৈ উৎসাহিত কৰিছিল। এগৰাকী শিক্ষয়িত্ৰী আৰু গল্পকাৰ হোৱাৰ উপৰিও তেওঁ সাহিত্যিক প্ৰবন্ধও লিখিছিল।

শৈশৱ আৰু ব্যক্তিগত জীৱন

জীনত আব্দুল্লাহ চান্নাহৰ জন্ম ১৯১৯ চনৰ ৪ জানুৱাৰীত পাকিস্তানৰ সিন্ধু প্ৰদেশৰ জামশুৰো জিলাৰ চেহৱান শ্বৰীফত হৈছিল। তেওঁৰ পিতৃ মুহাম্মদ চালেহ চান্নাহ এজন প’ষ্টমাষ্টাৰ আছিল। তেওঁৰ ভাতৃ মেহবুব চান্নাহ এজন বিশিষ্ট পণ্ডিত আৰু লেখক আছিল। জীনতে নিজৰ গৃহ চহৰ চেহৱানত শিক্ষা লাভ কৰাৰ পিছত হাইদৰাবাদৰ মহিলা প্ৰশিক্ষণ মহাবিদ্যালয়ত অধ্যয়ন কৰে। তেওঁ চেহৱান শ্বৰীফৰ ওচৰৰ তালটি চহৰত এগৰাকী স্কুলীয়া শিক্ষয়িত্ৰী হিচাপে কেৰিয়াৰ আৰম্ভ কৰিছিল আৰু পিছলৈ প্ৰধান শিক্ষয়িত্ৰী হিচাপে অৱসৰ গ্ৰহণ কৰে।

১৯৪৪ চনৰ ১৩ আগষ্টত তেওঁ আব্দুল্লাহ খান চান্নাহৰ সৈতে বিবাহপাশত আৱদ্ধ হয়। তেওঁৰ স্বামী এজন গৱেষক আৰু লেখক হোৱাৰ লগতে চেহৱানৰ ডেপুটি কালেক্টৰ আছিল। তেওঁলোকৰ তিনিগৰাকী কন্যা— নুচৰত, নিঘাত আৰু তালাত; তথা এজন পুত্ৰ চৌকত চান্নাহ আছিল।

সাহিত্যিক অৱদান

১৯৪৭ চনৰ পিছত জীনত চান্নাহ সিন্ধী ভাষাৰ অন্যতম শ্ৰেষ্ঠ গল্পকাৰ হিচাপে পৰিগণিত হয়। তেওঁৰ কাহিনীসমূহ 'মেহৰাণ' আৰু 'নাঈন জিন্দেগী'ৰ দৰে সন্মানীয় সিন্ধী আলোচনীত প্ৰকাশ পাইছিল। তেওঁ বহুতো উন্নত মানদণ্ডৰ সাহিত্যিক প্ৰবন্ধ আৰু ৰচনাও ৰচনা কৰিছিল। তেওঁৰ কেইটামান শ্ৰেষ্ঠ গল্পৰ ভিতৰত আছে— ৰান্দিকো (খেলনা), ওন্ধাহী (আন্ধাৰ) আৰু মিঠী (মধুৰ)। তেওঁ মহিলাৰ মাহেকীয়া আলোচনী 'মাৰ্ভী'ৰ সম্পাদিকা হিচাপে কাম কৰিছিল। ১৯৫৮ চনত তেওঁ য়াদগাৰ-ই-লতিফ নামৰ এখন গ্ৰন্থ সংকলন কৰিছিল।

তথ্যসূত্ৰ

শ্ৰেণী:লেখিকা
শ্ৰেণী:পাকিস্তানৰ ব্যক্তি
কল্পনা ছাইনী

কল্পনা ছাইনী (; জন্ম: ১ অক্টোবৰ ১৯৫৯) ভাৰতীয় জনতা পাৰ্টিৰ (BJP) এগৰাকী ভাৰতীয় ৰাজনীতিক। তেওঁ বৰ্তমান ৰাজ্যসভাৰ সাংসদ সদস্য হিচাপে কাৰ্যনিৰ্বাহ কৰি আছে। ইয়াৰ পূৰ্বে তেওঁ উত্তৰাখণ্ড চৰকাৰৰ পিছপৰা আয়োগৰ অধ্যক্ষ হিচাপে কাৰ্যনিৰ্বাহ কৰিছিল। ৰাষ্ট্ৰীয় সাৰ লিমিটেডৰ সঞ্চালক [3] আৰু ৰুৰকীৰ [4] (উত্তৰাখণ্ড) জিলা সভাপতি, আৰু ইয়াৰ পূৰ্বে উত্তৰাখণ্ড প্ৰধানাচাৰ্য পৰিষদৰ অধ্যক্ষ আছিল। তেওঁ দুৰ্গা বাহিনী, ৰুৰকী উত্তৰাখণ্ডৰ মহাসচিব আৰু সেৱা ভাৰতী মাতৃ মণ্ডল, ৰুৰকীৰ অধ্যক্ষ ভাজপা পৰিষদৰ বহু জ্যেষ্ঠ পদত অধিষ্ঠিত হৈ আছে। প্ৰবক্তা হিচাপে কৰ্মজীৱন আৰম্ভ কৰি ১৯৮৭ চনৰ পৰা গান্ধী মহিলা শিল্প বিদ্যালয়ত অধ্যক্ষ হিচাপেও কাৰ্যনিৰ্বাহ কৰে। হিন্দুত্ববাদী সংগঠন ৰাষ্ট্ৰীয় স্বয়ংসেৱক সংঘৰ সৈতে দীঘলীয়া সম্পৰ্কৰ সুবাদত তেওঁ ভাৰতীয় জনতা পাৰ্টিৰ সৈতে জড়িত হৈ পৰে। ২০২২ চনৰ ২৯ মে'ত ভাৰতীয় জনতা পাৰ্টিয়ে উত্তৰাখণ্ডৰ পৰা ৰাজ্যসভাৰ আসনৰ বাবে কল্পনা ছাইনীক মনোনীত কৰে আৰু পাহাৰীয়া ৰাজ্যখনৰ পৰা ৰাজ্যসভাত উত্তৰাখণ্ডক প্ৰতিনিধিত্ব কৰা ২য় মহিলা হিচাপে পৰিগণিত হয়।

তথ্য সংগ্ৰহ

শ্ৰেণী:ৰাজ্যসভাৰ সাংসদ
শ্ৰেণী:ভাৰতীয় ৰাজনীতিবিদ
জাহ্নু বৰুৱা

জাহ্নু বৰুৱা একাধিক দেশী-বিদেশী পুৰস্কাৰ তথা সন্মানেৰে বিভূষিত এগৰাকী অসমীয়া চলচ্চিত্ৰ পৰিচালক। তেখেতে অসমীয়া আৰু হিন্দী ভাষাত কেবাখনো বোলছবি পৰিচালনা কৰিছে।

জন্ম

জাহ্নু বৰুৱাৰ জন্ম হয় ১৯৫২ চনৰ ১৭ অক্টোবৰত অসমৰ শিৱসাগৰ জিলাৰ বকতাত। তেওঁৰ পিতৃৰ নাম দেৱেশ্বৰ বৰুৱা আৰু মাতৃৰ নাম গুণৱতী বৰুৱা। জাহ্নু বৰুৱাৰ ৭জন ভাতৃ আৰু ৩ গৰাকী ভগ্নী আছে।

শিক্ষা

তেখেতে গুৱাহাটীৰ বি বৰুৱা মহাবিদ্যালয়ত বিজ্ঞান বিষয়ত শিক্ষা গ্ৰহণ কৰি স্নাতক উপাধি লাভ কৰে।
! ভাষা
! ইংৰাজী নাম
! সন্মান তথা স্বীকৃতি
-
১৯৮২ | অপৰূপা |অসমীয়া, হিন্দী | Expectation| অসমীয়া ভাষাৰ শ্ৰেষ্ঠ ছবিৰ ৰাষ্ট্ৰীয় বঁটা (১৯৮৩)
-
১৯৮৬ | পাপৰি |অসমীয়া| |
-
১৯৮৭ | হালধীয়া চৰায়ে বাওধান খায় | অসমীয়া | The Catastrophe | শ্ৰেষ্ঠ ছবিৰ ৰাষ্ট্ৰীয় বঁটা (১৯৮৭)
লোকাৰ্ণো আন্তঃৰাষ্ট্ৰীয় চলচ্চিত্ৰ মহোৎসৱ- চিলভাৰ লিওপাৰ্ড; বৰ্ল্ড ইকোমেনিকাল এৱাৰ্ড; চিটিজেন্‌চ প্ৰাইজ; শ্ৰেষ্ঠ অভিনেতা (ইন্দ্ৰ বনিয়া)
টকিঅ’ আন্তঃৰাষ্ট্ৰীয় চলচ্চিত্ৰ মহোৎসৱ- এছিয়াৰ শ্ৰেষ্ঠ বঁটা
এমিয়েন আন্তঃৰাষ্ট্ৰীয় চলচ্চিত্ৰ মহোৎসৱ, ফ্ৰান্স- শ্ৰেষ্ঠ ছবি, শ্ৰেষ্ঠ অভিনেতা
ৰাজ্যিক বঁটা- শ্ৰেষ্ঠ ছবি, শ্ৰেষ্ঠ পৰিচালক, শ্ৰেষ্ঠ অভিনেতা, শ্ৰেষ্ঠ চিত্ৰনাট্য, শ্ৰেষ্ঠ সম্পাদনা
-
১৯৯০ | বনানি |অসমীয়া | The Forest | শ্ৰেষ্ঠ পাৰিপাৰ্শ্বিক ছবিৰ ৰাষ্ট্ৰীয় বঁটা (১৯৯০)
-
১৯৯২ | ফিৰিঙতি |অসমীয়া | The Spark | দ্বিতীয় শ্ৰেষ্ঠ ছবিৰ ৰাষ্ট্ৰীয় বঁটা (১৯৯২) শ্ৰেষ্ঠ অভিনেত্ৰীৰ ৰাষ্ট্ৰীয় বঁটা (১৯৯২, মলয়া গোস্বামী)
-
১৯৯৫ | সাগৰলৈ বহু দূৰ |অসমীয়া| It's a Long Way to the Sea| শ্ৰেষ্ঠ পৰিচালকৰ ৰাষ্ট্ৰীয় বঁটা (১৯৯৫)
কমল কুমাৰী ৰাষ্ট্ৰীয় বঁটা (সংস্কৃতি বিষয়ত, ২০০৪)
পদ্মভূষণ (২০১৫)

লগতে চাওক

ডলফিন ফিল্মছ প্ৰাইভেট লিমিটেড

তথ্য সংগ্ৰহ

বাহ্যিক সংযোগ

আনুষ্ঠানিক ৱেবছাইট

পদ্মশ্ৰী জাহ্নু বৰুৱাৰ সৈতে কথা-বাৰ্তা. লেখক: ড॰ স্তুতি ৰঞ্জিত কোঁৱৰ, mumbaipratibimba.com
জাহ্নু বৰুৱাৰ সৈতে এক সাক্ষাত্‍কাৰ, rediff.com.

শ্ৰেণী:অসমৰ ব্যক্তি
শ্ৰেণী:জীৱিত ব্যক্তি
শ্ৰেণী:অসমৰ চলচ্চিত্ৰ পৰিচালক
শ্ৰেণী:অসমীয়া ভাষাৰ চলচ্চিত্ৰ পৰিচালক
শ্ৰেণী:হিন্দী ভাষাৰ চলচ্চিত্ৰ পৰিচালক
শ্ৰেণী:ভাৰতীয় চলচ্চিত্ৰ আৰু দূৰদৰ্শন প্ৰতিষ্ঠানৰ প্ৰাক্তন শিক্ষাৰ্থী
শ্ৰেণী:পদ্মশ্ৰী বঁটা বিজয়ী
শ্ৰেণী:পদ্মভূষণ বঁটা বিজয়ী
শ্ৰেণী:কমল কুমাৰী ৰাষ্ট্ৰীয় বঁটা বিজয়ী
নগাঁও ছোৱালী কলেজ

নগাঁও ছোৱালী কলেজ
হৈছে ১৯৬২ চনত স্থাপিত অসমৰ নগাঁৱত অৱস্থিত এখন উচ্চশিক্ষাৰ প্ৰতিষ্ঠান। মহাবিদ্যালয়খন গুৱাহাটী বিশ্ববিদ্যালয়ৰ অন্তৰ্ভুক্ত।

ইতিহাস

১৯৫০ চনত নগাঁৱৰ সচেতন লোকে নাৰীৰ উচ্চশিক্ষাৰ বাবে চিন্তা-চৰ্চা কৰে। ১৯৬২ চনৰ জুন মাহত নগাঁও জিলা উপায়ুক্ত কাৰ্যালয়ত এক সভা অনুষ্ঠিত কৰি ১৯৬২ চনৰ ১২ চেপ্টেম্বৰত অসমৰ একমাত্ৰ নাৰীৰ উচ্চ শিক্ষাৰ অনুষ্ঠান নগাঁও ছোৱালী মহাবিদ্যালয়ৰ যাত্ৰা শুভাৰম্ভ কৰে। আৰম্ভণিতে Nowgong Women's College খনৰ নাম “লাল চান্দ টোডি ছোৱালী মহাবিদ্যালয়” আছিল। পিছত ১৯৬৮ চনত মহাবিদ্যালয়খনৰ নাম পৰিৱৰ্তন কৰি “নগাঁও ছোৱালী কলেজ” ৰখা হয়।

বিভাগ

বিজ্ঞান

গণিত
পৰিসংখ্যা

কলা

অসমীয়া
ইংৰাজী
সংস্কৃত
বুৰঞ্জী
শিক্ষা
অৰ্থনীতি
ৰাজনীতি
হিন্দী
ভূগোল

তথ্যসূত্ৰ

বাহ্যিক সংযোগ

শ্ৰেণী:অসমৰ মহাবিদ্যালয়সমূহ
শ্ৰেণী:গুৱাহাটী বিশ্ববিদ্যালয়ৰ অধীনস্থ মহাবিদ্যালয়সমূহ
ফিৰিঙতি (চলচ্চিত্ৰ)

ফিৰিঙতি হৈছে ১৯৯২ চনত মুক্তিপ্ৰাপ্ত জাহ্নু বৰুৱা পৰিচালিত এখন অসমীয়া চলচ্চিত্ৰ। প্ৰযোজক শৈলধৰ বৰুৱা আৰু মুখ্য ভূমিকাত অভিনয় কৰে মলয়া গোস্বামীয়ে। চলচ্চিত্ৰখনে দ্বিতীয় শ্ৰেষ্ঠ বোলছবিৰ ৰাষ্ট্ৰীয় চলচ্চিত্ৰ বঁটা লাভ কৰাৰ লগতে মলয়া গোস্বামীয়েও শ্ৰেষ্ঠ অভিনেত্ৰীৰ ৰাষ্ট্ৰীয় চলচ্চিত্ৰ বঁটা লাভ কৰে।

কাহিনী

বোলছবিখনৰ কাহিনী ১৯৬২ চনৰ চীন-ভাৰত যুদ্ধৰ প্ৰাক-ক্ষণৰ। ঋতু (মলয়া গোস্বামী) এগৰাকী বিধৱা শিক্ষয়িত্ৰী। কৰঙা নামৰ অসমৰ এখন সৰু গাঁৱৰ বিদ্যালয়ত তেওঁৰ নিযুক্তি হয়। গাঁওখনলৈ গৈ তেওঁ গম পায় যে যোৱা ১১ বছৰ ধৰি গাঁওখনত কোনো বিদ্যালয় নায়েই। ১১ বছৰ আগতে তাৰ বিদ্যালয়খন জুইত জাহ গ'ল। কিন্তু তেওঁ গাঁৱৰ মানুহবোৰৰ পৰা গম পায় যে বিদ্যালয়খনত নিযুক্ত হৈ থকা শিক্ষকজনে কেইদিনমানৰ আগতেহে চাকৰিৰপৰা অৱসৰ লাভ কৰি বৰ্তমান পেঞ্চন লোৱা আৰম্ভ কৰিছে।

কলা-কুশলী

পৰিচালনা/চিত্ৰনাট্য : জাহ্নু বৰুৱা
চিত্ৰগ্ৰহণ : অনুপ জোটৱানী
সম্পাদনা : হিউৱেন বৰুৱা, ৰঞ্জিত দাস
সংগীত : সত্য বৰুৱা

বঁটা

৩৯তম ৰাষ্ট্ৰীয় চলচ্চিত্ৰ বঁটা (১৯৯১)
দ্বিতীয় শ্ৰেষ্ঠ পূৰ্ণদৈৰ্ঘ্য ছবি (ৰজত কমল)
শ্ৰেষ্ঠ অভিনেত্ৰী- মলয়া গোস্বামী (ৰজত কমল)

তথ্য সংগ্ৰহ

শ্ৰেণী:অসমীয়া চলচ্চিত্ৰ
শ্ৰেণী:ভাৰতীয় পেনোৰামালৈ নিৰ্বাচিত অসমীয়া ছবি
শ্ৰেণী:ভাৰতীয় পেনোৰামালৈ নিৰ্বাচিত অসমৰ ছবি
শ্ৰেণী:দ্বিতীয় শ্ৰেষ্ঠ পূৰ্ণদৈৰ্ঘ্য ছবিৰ ৰাষ্ট্ৰীয় চলচ্চিত্ৰ বঁটা বিজয়ী
শ্ৰেণী:১৯৯০ দশকৰ অসমীয়া চলচ্চিত্ৰ
শ্ৰেণী:১৯৯১ বৰ্ষৰ চলচ্চিত্ৰ
শ্ৰেণী:জাহ্নু বৰুৱা পৰিচালিত চলচ্চিত্ৰ
চিলভিয়া আলোনছো

চিলভিয়া আলোনছো ক্ৰুজ (ইংৰাজী: Silvia Alonso Cruz; জন্ম: ২৮ ডিচেম্বৰ ১৯৮৯) এগৰাকী স্পেনিছ অভিনেত্ৰী। তেওঁৰ অভিনয় জীৱনৰ আৰম্ভণি হৈছিল টেলিচিনকো ধাৰাবাহিক টিয়েৰা ডি লবোচত আলমূডেনা লবো নামৰ মুখ্য চৰিত্ৰটোৰ জৰিয়তে। তেওঁ আমাৰ এচ পাৰা চিয়েম্প্ৰে, চিন আইডেনটিড্যাড আৰু টিম্পোচ ডি গুৱেৰাৰ দৰে বিভিন্ন স্পেনিছ ধাৰাবাহিকত অংশগ্ৰহণ কৰিছে।

জীৱনী

ক্ৰুজে আৰ্টে ৪ আৰু মেট্ৰ’পলিচ নামৰ অভিনয় বিদ্যালয়ত শিক্ষা গ্ৰহণ কৰিছিল। ইয়াৰ উপৰি তেওঁ কেমেৰাৰ সন্মুখত অভিনয় আৰু প্ৰাচ্য নৃত্যৰ পাঠ্যক্ৰম গ্ৰহণ কৰিছে।

২০১০ চনত টেলিচিনকো ধাৰাবাহিক টিয়েৰা ডি লবোচত আলমূডেনা লবোৰ চৰিত্ৰত অভিনয় কৰি তেওঁ খ্যাতি অৰ্জন কৰে। এই ধাৰাবাহিকখনৰ প্ৰথম ছিজন ২০১০ চনৰ ২৯ ছেপ্টেম্বৰত মুক্তি পাইছিল। দৰ্শকৰ সঁহাৰি ভাল হোৱা বাবে ধাৰাবাহিকখন তৃতীয় ছিজনলৈকে সম্প্ৰসাৰিত কৰা হৈছিল আৰু আলোনছোৱে আটাইকেইটা ছিজনতে মুখ্য চৰিত্ৰত অভিনয় কৰিছিল।

২০১৩ চনত তেওঁ এনটেনা ৩-ত দৈনিক সম্প্ৰচাৰিত হোৱা আমাৰ এচ পাৰা চিয়েম্প্ৰে ধাৰাবাহিকৰ দ্বিতীয় ছিজনত যোগদান কৰে। ইয়াত আলোনছোৱে আলেকজান্দ্ৰা টৰিজোচ নামৰ এগৰাকী যুৱ গৱেষিকাৰ চৰিত্ৰত অভিনয় কৰিছিল যিয়ে তেওঁৰ শিক্ষক লুইচ আৰ্ডানজাৰ সৈতে এক সম্পৰ্কত জড়িত হৈ পৰে। দ্বিতীয় ছিজনৰ সমাপ্তিৰ পিছত তেওঁলোক দুয়োৱে ধাৰাবাহিকখন ত্যাগ কৰে।

২০১৪ চনত তেওঁ মাকৰেনা গোমেজ আৰু নাদিয়া ডি ছাণ্টিয়াগোৰ সৈতে শ্ৰিউজ নেষ্ট ছবিৰ জৰিয়তে চলচ্চিত্ৰ জগতত প্ৰথম খোজ পেলায়। একে বছৰতে তেওঁ টেলিচিনকোৰ ধাৰাবাহিক লা কুৱে চে এভেচিনাত পেট্ৰিচিয়া নামৰ এগৰাকী সমাজকৰ্মীৰ চৰিত্ৰত অভিনয় কৰে।

২০১৫ চনৰ এপ্ৰিল মাহত তেওঁ এনটেনা ৩ ধাৰাবাহিক চিন আইডেনটিড্যাডৰ দ্বিতীয় ছিজনত যোগদান কৰে আৰু ধাৰাবাহিকখন শেষ নোহোৱালৈকে হেলেনা লোপেজৰ চৰিত্ৰত অভিনয় কৰে। সেই বছৰতে তেওঁ ভেলভেট ধাৰাবাহিকত মিচেল নামৰ এটা অতিথি চৰিত্ৰত অভিনয় কৰিছিল।

২০১৬ চনৰ ফেব্ৰুৱাৰী মাহত এনটেনা ৩-ত পাৰডিয়েণ্ডো এল নৰ্তে ধাৰাবাহিকখন প্ৰিমিয়াৰ হয়, য’ত আলোনছোৱে বাৰ্লিনত বাস কৰা এডেলা নামৰ এগৰাকী স্পেনিছ যুৱতীৰ চৰিত্ৰত অভিনয় কৰিছিল। ইয়াৰ উপৰি সেই বছৰতে লা কৰোনা পাৰ্টিডা নামৰ এখন ছবি মুক্তি পায়, য’ত তেওঁ আৰাগনৰ দ্বিতীয় ফাৰ্ডিনাণ্ডৰ দ্বিতীয় পত্নী জাৰ্মেইন অৱ ফক্সৰ চৰিত্ৰত অভিনয় কৰিছিল।

২০১৭ চনত তেওঁ ইটছ ফৰ ইয়ৰ ওন গুড আৰু লৰ্ড, গিভ মি পেচেন্স নামৰ ছবি দুখনত অভিনয় কৰে। একে বছৰতে তেওঁৰ ধাৰাবাহিক টিম্পোচ ডি গুৱেৰাও মুক্তি পাইছিল।

তথ্যসূত্ৰ

বাহ্যিক সংযোগ

শ্ৰেণী:স্পেনীছ অভিনেত্ৰী
দিব্য গোকুলনাথ

দিব্য গোকুলনাথ (; জন্ম: ১৯৮৭) এগৰাকী ভাৰতীয় উদ্যোগী আৰু শিক্ষাবিদ। তেওঁ যি ২০১১ চনত ভাৰতৰ বাংগালুৰুত প্ৰতিষ্ঠা হোৱা শৈক্ষিক প্ৰযুক্তি কোম্পানী Byju's ৰ সহ-প্ৰতিষ্ঠাপক আৰু পৰিচালক।

প্ৰাৰম্ভিক জীৱন আৰু শিক্ষা

দিব্যাৰ জন্ম আৰু ডাঙৰ-দীঘল হৈছিল বেংগালুৰুত। দিব্যা তেওঁৰ পিতৃ-মাতৃৰ একমাত্ৰ সন্তান। শৈশৱত দিব্যাৰ পিতৃয়ে তেওঁক বিজ্ঞান শিকাইছিল।

ফ্ৰেংক এন্থনী পাব্লিক স্কুলৰ স্নাতক দিব্যাই আৰভি কলেজ অৱ ইঞ্জিনিয়াৰিঙৰ পৰা জৈৱ প্ৰযুক্তিবিদ্যাত স্নাতক ডিগ্ৰী লাভ কৰে।

২০০৭ চনত স্নাতক ডিগ্ৰী লাভ কৰাৰ পিছত তেওঁ জি আৰ ই প্ৰস্তুতিৰ বাবে তেওঁৰ প্ৰশিক্ষক বাইজু ৰাবীন্দ্ৰনক লগ পায়। ক্লাছৰ মাজত বিৰতিৰ সময়ত বাইজুৱে তাইক শিক্ষয়িত্ৰী হ'বলৈ উৎসাহিত কৰিছিল। তেওঁৰ নিজৰ বিশেষজ্ঞতাৰ ফলত, দিব্যায় কিছুমান শিক্ষামূলক ভিডিঅ'ত শিক্ষক হিচাপে কাম কৰিছিল।

ক'ভিড-১৯ মহামাৰীৰ সময়ত দিব্যাই ছাত্ৰ-ছাত্ৰীসকলৰ বাবে নিৰৱচ্ছিন্নভাৱে শিক্ষণ নিশ্চিত কৰিবলৈ ব্যৱহাৰকাৰীৰ অভিজ্ঞতা, বিষয়বস্তু, আৰু ব্ৰেণ্ড বিপণনৰ দায়িত্ব লয়।

ফৰ্বছৰ মতে ২০২০ চনলৈকে দিব্যা, তেওঁৰ স্বামী বাইজু ৰবীন্দ্ৰন আৰু তেওঁৰ ভাতৃ ৰিজু ৰবীন্দ্ৰনৰ মুঠ সম্পত্তিৰ পৰিমাণ ৩.০৫ বিলিয়ন ডলাৰ।
দিব্যাই অনলাইনতও লিখে, য'ত শিক্ষা, অভিভাৱকত্ব আৰু STEM ক্ষেত্ৰত মহিলাৰ অংশগ্ৰহণৰ ভৱিষ্যতৰ বিষয়েও লিখিছে আৰু ভাৰতত লিংগভিত্তিক দৰমহাৰ ব্যৱধান হ্ৰাস কৰাৰ পোষকতা কৰি আহিছে। তেওঁ মিণ্ট ষ্টাৰ্টআপ ডায়েৰীৰ সৈতেও মহিলা উদ্যোগীসকলৰ বাবে প্ৰত্যাহ্বানৰ বিষয়ে কথা পাতিছে, আৰু ভাৰতৰ শৈক্ষিক প্ৰযুক্তিৰ বিষয়ে ভোগ ইণ্ডিয়াত বাইজু ৰাবীন্দ্ৰনৰ সৈতে সহযোগীভাৱে এটা মতামত প্ৰবন্ধ লিখিছে।

২০২২ চনৰ মাৰ্চ মাহত দিব্য গোকুলনাথক ফেডাৰেচন অৱ ইণ্ডিয়ান চেম্বাৰ্ছ অৱ কমাৰ্চ এণ্ড ইণ্ডাষ্ট্ৰীৰ এডটেক টাস্কফৰ্চৰ অধ্যক্ষ হিচাপে নিযুক্তি দিয়া হয়।

২০২৪ চনৰ ফেব্ৰুৱাৰী মাহত কৰ্ণাটক উচ্চ ন্যায়ালয়ে বাইজুৰ কিছুমান শ্বেয়াৰহোল্ডাৰে বাইজু ৰবীন্দ্ৰন, দিব্য গোকুলনাথ আৰু ৰিজু ৰবীন্দ্ৰনৰ পৰা নেতৃত্বৰ ভূমিকা আঁতৰোৱাৰ প্ৰচেষ্টা বন্ধ কৰি দিয়ে, ১৩ মাৰ্চত পৰৱৰ্তী আদালতৰ প্ৰক্ৰিয়াৰ হোৱাৰ কথা আছে।

সন্মান আৰু বঁটা

২০১৯-২০ চনৰ লিংকডইন শীৰ্ষ কণ্ঠ: ভাৰত

২০২০ ব্যৱসায় ভাৰতীয় ব্যৱসায়ত সৰ্বাধিক শক্তিশালী মহিলা
২০২০ চনৰ ফেমিনা শক্তি তালিকা
২০২০ ফৰ্বছ এছিয়াৰ শক্তি ব্যৱসায়ী মহিলা
২০২০ চনৰ ফৰ্চুন ইণ্ডিয়াৰ সৰ্বাধিক শক্তিশালী মহিলা

২০২১ চনৰ কোটাক প্ৰাইভেট বেংকিঙৰ হুৰুনে ২০২১ চনৰ বাবে অগ্ৰণী ধনী মহিলাৰ তালিকা
২০২২ চনৰ ফৰ্চুন ইণ্ডিয়া ৪০ বছৰৰ তলৰ ৪০।
২০২২ ইণ্ডিয়ান এক্সপ্ৰেছৰ ExpressAWE

ব্যক্তিগত জীৱন

দিব্যাৰ বিবাহ বাইজু ৰবীন্দ্ৰনৰ সৈতে হয়। ২০২০ চনৰ এপ্ৰিল মাহলৈকে দিব্যাই তেওঁলোকৰ সৰু পুত্ৰকে ধৰি পৰিয়ালৰ আন এঘাৰজন সদস্যৰ সৈতে একেলগে বাস কৰিছিল আৰু তাৰ পিছত ২০২১ চনৰ আৰম্ভণিতে তেওঁলোকৰ দ্বিতীয় সন্তানৰ জন্ম হয়। ক'ভিড-১৯ মহামাৰীৰ আগতে তাই বহু দিন কাৰ্যালয়ত কাম কৰিছিল, কিন্তু লকডাউনৰ সময়ত, ঘৰৰ পৰাই কাম কৰিবলৈ আৰম্ভ কৰিছিল।

২০২১ চনত তেওঁ দ্য ইণ্ডিয়ান এক্সপ্ৰেছক জনাইছিল যে তেওঁৰ এটা সাধাৰণ দিনৰ কাৰ্যসূচীত "পুত্ৰৰ অনলাইন ক্লাছ, সভা, ভিডিঅ' পাঠ ৰেকৰ্ডিং আৰু নৱজাতকৰ সৈতে সময় কটোৱা " আদি অন্তৰ্ভুক্ত।

তথ্যসূত্ৰ
গন্ধেশ্বৰী

গন্ধেশ্বৰী হʼল দুৰ্গা দেৱীৰ অৱতাৰ আৰু গন্ধবণিক সম্প্ৰদায়ৰ উপাস্য দেৱী৷ প্ৰতি বছৰে বʼহাগ মাহৰ পূৰ্ণিমা তিথিত দেৱীৰ পূজাৰ আয়োজন কৰা হয়। এটি প্ৰবাদ অনুসৰি তেওঁ গন্ধবতীক গন্ধাসুৰৰ হাতৰ পৰা পৰা ৰক্ষা কৰিছিল। দেৱী গন্ধেশ্বৰী চতুৰ্ভূজা, শঙ্খ-চক্ৰ-ধনুৰ্বাণধাৰিণী আৰু সিংহবাহিনী। গন্ধবণিক সম্প্ৰদায়ে তেওঁলোকৰ ব্যৱসায়ৰ উন্নতি কামনাৰে এই দেৱীৰ পূজা অনুষ্ঠিত কৰে।

তথ্য সংগ্ৰহ

শ্ৰেণী:শিৱৰ পত্নী
শ্ৰেণী:ভাগ্য দেৱী
শ্ৰেণী:দুৰ্গাৰ ৰূপ
কোকৰাঝাৰ চিকিৎসা মহাবিদ্যালয়

কোকৰাঝাৰ চিকিৎসা মহাবিদ্যালয় আৰু চিকিৎসালয় অসমৰ কোকৰাঝাৰ জিলাৰ কোকৰাঝাৰত অৱস্থিত এখন চৰকাৰী চিকিৎসা মহাবিদ্যালয়। ২০২৩ চনত চিকিৎসা মহাবিদ্যালয়খন কাৰ্যক্ষম হয়।
অসম চৰকাৰৰ স্বাস্থ্য আৰু পৰিয়াল কল্যাণ বিভাগ আৰু অসম চিকিৎসা সঞ্চালকালয়ে মহাবিদ্যালয়খন পৰিচালনা কৰে। কোকৰাঝাৰ চিকিৎসা মহাবিদ্যালয় ৰাষ্ট্ৰীয় চিকিৎসা আয়োগৰ স্বীকৃতি প্ৰাপ্ত আৰু শ্ৰীমন্ত শংকৰদেৱ স্বাস্থ্য বিজ্ঞান বিশ্ববিদ্যালয়ৰ অন্তৰ্ভুক্ত। মহাবিদ্যালয়খনে ২০২৩-২৪ শিক্ষাবৰ্ষৰ বাবে চিকিৎসা বিজ্ঞানৰ স্নাতক পাঠ্যক্ৰম ১০০ গৰাকী ছাত্ৰ-ছাত্ৰীৰ নামভৰ্তিৰ অনুমতি লাভ কৰিছে।

ইতিহাস

২০২৩ চনৰ ১৪ ফেব্ৰুৱাৰী তাৰিখে ৰাষ্ট্ৰীয় চিকিৎসা আয়োগ অৰ্থাৎ এন এম চিৰ অধীনৰ মেডিকেল এছেচমেণ্ট এণ্ড ৰেটিং বোৰ্ডে চিঠি নম্বৰ NMC/UG/2023-24/000023/005791 জৰিয়তে কোকৰাঝাৰ চিকিৎসা মহাবিদ্যালয়ৰ অধ্যক্ষলৈ চিকিৎসা মহাবিদ্যালয়খনত ১০০ গৰাকী ছাত্ৰ অধ্যয়ন কৰিব পাৰিব বুলি আনুষ্ঠানিক ভাৱে স্বীকৃতি প্ৰদান কৰে। ভাৰতৰ প্ৰধানমন্ত্ৰী নৰেন্দ্ৰ মোদীয়ে ২০২৩ চনৰ ১৪ এপ্ৰিলত গুৱাহাটীৰ চাংসাৰিত নিৰ্মিত অখিল ভাৰতীয় আয়ুৰ্বিজ্ঞান প্ৰতিষ্ঠান, গুৱাহাটী লগতে আন তিনিখন চৰকাৰী চিকিৎসা মহাবিদ্যালয় আনুষ্ঠানিকভাৱে উদ্বোধন কৰে।
এই তিনিখন চৰকাৰী চিকিৎসা মহাবিদ্যালয়ৰ ভিতৰত কোকৰাঝাৰ চিকিৎসা মহাবিদ্যালয় অন্যতম। ই বড়োলেণ্ড অঞ্চলৰ প্ৰথমখন চিকিৎসা মহাবিদ্যালয়। ডাঃ অতুল চন্দ্ৰ বড়ো মহাবিদ্যালয়খনৰ প্ৰতিষ্ঠাপক অধ্যক্ষ।

পাঠ্যক্ৰম

২০২৩-২৪ শিক্ষাবৰ্ষত মহাবিদ্যালয়খনে ১০০ গৰাকী চিকিৎসা বিজ্ঞানৰ শিক্ষাৰ্থীৰ সৈতে শিক্ষাবৰ্ষ আৰম্ভ কৰাৰ অনুমতি লাভ কৰিছে।

অৱস্থান

কোকৰাঝাৰ চিকিৎসা মহাবিদ্যালয় অসমৰ কোকৰাঝাৰ জিলাৰ কোকৰাঝাৰ চহৰৰ ৰাঙলীখাতাত অৱস্থিত। ইয়াৰ নিকটৱৰ্তী কোকৰাঝাৰ ৰেল ষ্টেচনৰ পৰা ই ৮ কিঃমিঃ আৰু ৰূপসী বিমানবন্দৰৰ পৰা ৬৭ কিঃমিঃ নিলগত অৱস্থিত। কোকৰাঝাৰ চহৰৰ পৰা মহাবিদ্যালয়লৈ যাতায়াতৰ সু-ব্যৱস্থা আছে।

তথ্য উৎস

শ্ৰেণী:অসমৰ চিকিৎসা মহাবিদ্যালয়
শ্ৰেণী:অসমৰ চিকিৎসালয়
শ্ৰেণী:কোকৰাঝাৰ জিলা